NVG hof toe om op Gupta-beheerde myn beslag te lêAjay en Atul Gupta. (Foto: ANA) Die Nasionale Vervolgingsgesag (NVG) het ŉ aansoek gebring om die Optimum-steenkoolmyn aan die staat te laat verbeur. Die aansoek is Vrydag in die hooggeregshof in Johannesburg ingedien en versoek die NVG dat die aandele wat deur Tegeta Exploration & Resources (Edms) Bpk besit word, aan die staat verbeur verklaar word op grond daarvan dat dit verkry is deur die opbrengste van onwettige aktiwiteite. Volgens die NVG volg dié aksie op aanbeveling van die staatskapingskommissie. “Die voorbereidingswerk wat reeds deur die NVG gedoen is, het gelei tot ŉ bewaringsbevel wat op 23 Maart 2022 deur die hooggeregshof Pretoria in die NVG se guns gegee is,” het Sindisiwe Seboka, woordvoerder van die NVG se ondersoekdirektoraat, gesê. Die hof het uitspraak gelewer oor twee onderling gekoppelde aangeleenthede. Die eerste het betrekking op alle aandele wat Tegeta, wat deur die Guptas besit word, in die Optimum-myn het ter waarde van R2,1 miljard. Die tweede een het betrekking op Templar Ltd, ŉ internasionale beleggingsfirma in Bermuda en die grootste onafhanklike krediteur van Optimum. Die eis teen Templar beloop ongeveer R1,3 miljard. Die totale waarde van die beslaglegging sal R3,4 miljard beloop. Die geld aan Templar is verskaf deur Griffin Line Trading LLC, ŉ maatskappy wat deur die Gupta-familie in Dubai besit word en nominaal deur Ajay Gupta se seun, Kamal Singhala, beheer word. Daniel McGowan, eienaar van Templar, het self onder eed verklaar dat die geld wat deur Griffin Line verskaf is, verkry is uit “geld wat van die Suid-Afrikaanse regering gesteel is en deur Singhala gewas is namens sy pa en ander familielede”. Adv. Ouma Rabaji-Rasethaba, adjunk-nasionale direkteur van openbare vervolging, het gesê dit is een van die vele maniere waarop die NVG poog om die opbrengste van staatskaping te verhaal soos aanbeveel in die Zondo-kommissie se verslag oor staatskaping.